  Виталий Пронин Дуннеысь тодосчиос кемалась тунсыкъясько литератураысь секслы но эротикалы сӥзем ужпумъёсын, та темая трослэсь но трос книгаос, статьяос печатласькизы ни. Игорь Смирнов возьматэ секс но эротика аспӧртэмлыкез ӟуч литература вылын. Солэн теориез тужгес но тунсыко луэ соин - тодосчи пыртэ «психотип» валатонэз, соин валче пусъе: 1910-тӥ-1920-тӥ аръёсы ӟуч литератураын кузёяське садизм психотипъем герой, нош 1930-тӥ аръёсысен азьпал радэ потэ мазохизм психотипъем герой, таиз кузёяськоно луэ выльдӥськонозь, 1980-тӥ аръёслэн пумазы интызэ сётэ шизонарцисс пуштросъем геройлы. Садизм, мазохизм, шизонарцизм татын валэктэмын паськыт культурологической пуштросэн.1920-тӥ-1930-тӥ аръёсы потэм литератураез лыдӟиськод ке, трос гинэ та выллем чуръёсыз шедьтыны луоно:«Матӥ, чылкак гольык, дэремтэк оломар быдӟа пужымлэн йылаз ик тубыса, кый сямен, котыр бинялляськем» (К. Герд, «Матӥ»).«Корка йылысь вамен кор борды куинь мурт ошемын. Кыкез шыр гольык. Мукетыз пинал нылкышно. Веськрес мугорыз улэп дыръяз кадь чылкыт… Гольык гадь вадьсаз маке гордалэс виштыос пуксиллям» (М. Коновалов, «Гаян»).Кедра Митрей, «Секыт зӥбет»Дыдыклэн но Дангырлэн кусыпъёссы, кызьы шонер пусъё тодосчиос, романтической амалэн суредамын. Романлэн кутсконаз Дыдыклы 18 арес, Дангыр солэсь бадӟымгес, но соослэн яратонзы чылкыт, ог-огзылэсь соос сыӵе кепырало ай - текстын эротика суредъёс осконтэмесь но искусственноесь пӧрмысалзы. Та ласянь оскымон возьматэмын Чушни Иван, кудӥзлы шуд усиз Дыдыкез аслыз кышно басьтыны.Малы бен кулэ вал кышнояны сыӵе пӧрмостэм, «нюлымтэ кунянэз»? Кион Эркемей тырше Дыдык пыр аслэсьтыз лушкем малпанъёссэ буйгатыны. Пиезлы со кышно кура аслыз кыкетӥ кышно интые.Кион Эркемейлэн пиеныз Дыдык одӥг пол но кӧлыны ӧз выдылы. Озьы возиськиз кема ӵоже. Тае тодыса сямен, «...Эркемей, одӥг пол чуме пырыса, Дыдыкен со-та вераськон сямен Дыдыклэсь ноныоссэ кырманы кутскиз, собере сое ӟыгыртыны медэ ни вал...»Та учыр Дыдыклы умой муг луиз Кион Эркемейлэн юртъерысьтыз но семьяысьтыз пегӟон понна.Котьма ке но, Дыдык вуэ Дангыр доры. «Чумысен Дангырлы Дыдык вань улэмзэ вераз, Чушни Иванлэн дукесэ бинялскыса изьылэмез сярысь но, Кион Эркемейлэн ноны кырманы кутскылэмез сярысь но вератэк ӧз кельты…«Дангыр Дыдыкез чупаз. Уръяськизы…» Мукет сямен вераса, соос тупазы. Чумын соос нырысьсэ ӵошен кӧлӥзы. Романын верамын ӧвӧл, кызьы возизы асьсэдыз Дангыр но Дыдык, нырысьсэ ӵош кӧлыкузы. Та уй сярысь нимысьтыз ӧз ке но малпаськылэ, пуш ласянь солы кызьы ке но дасяськизы, дыр.Но текстын паймытэ таӵе суред: уйин Дангыр валесысь шуак султэ, чум пушкытӥ поръяны кутске, лекъяське. Мар бордын меда лекъяськонэзлэн мугез? Дангыр зэмзэ но умой, таза воргорон ке, со яратоно нылыз сярысь тросгес малпаськыны кулэ, дыр. Романын бен пӧрме чылкак мукет сямен. Дангыр кутске паймымон малпанъёссэ вераны, кудӥз тодэ вайытэ революцие ӧтён нерге лозунгез. «Тырмоз чиданы! Тырмоз, чидай! - шуэ со. - Табере пунэмзэ берыктоно...»Романлэсь таӵе люкетъёссэ лыдӟыса, амалтэк сыӵе малпан кылдэ. Дангыр но Дыдык ӵошен кӧло соин, азьланяз ӝоггес революция мед луоз шуыса. Озьы ӧвӧл ке, мукет малпан вордӥське: Дангыр ӧз быгаты валесын ассэ зэмос воргорон сямен возьматыны, соин ик йыркурзэ ас вылаз уг берыкты - берыктэ мукетъёсыз вылэ. Иське, инкуазен сётэм кужымез ӧвӧл быдтоно яратоно нылмуртъёслы - кужмысь утёно вуж улонэз куашкатон но выль улонэз матэктытон, сое лэсьтон понна.Печатламын вакчиятыса. Быдэссэ лыдӟыны быгатоды «Удмуртская литература XX века» бичетысь.В. ШИБАНОВ, Л. ШАМШУРИНА Суредаз Алексей ШКЛЯЕВ Теги: книга тодос удмуртлитература  